****

СТОЛИЧНА ОБЩИНА

**СТОЛИЧЕН ОБЩИНСКИ СЪВЕТ**

1000 София, ул. Московска № 33, Тел. 93 77 591, Факс 98 70 855, e-mail: info@sofiacouncil.bg, http://www.sofiacouncil.bg

ПРОЕКТ

**РЕШЕНИЕ № ....**

на Столичния общински съвет

от .................................... година

**ЗА:** Приемане на проект на Наредба за проучване, анализ и симулация на транспортното обслужване в Столична община

**Мотиви:** Към настоящия момент на територията на Столична община няма приета Наредба за проучване, анализ и симулация на транспортното обслужване.

Предложеният проект се изработва на основание чл.16д от ЗУЗСО и чл. 42а, ал. 3 от Наредба № РД-02-20-2 от 20 декември 2017 г. за планиране и проектиране на комуникационно-транспортната система на урбанизираните територии, които овластяват СОС да приеме подзаконов нормативен акт относно проучването, анализа и симулацията на транспортното обслужване, включително относно изискванията за определяне на обхвата и съдържанието му за определяне влиянието на допълнителното натоварване на уличната мрежа и градската среда от привлечения трафик при реализиране на инвестиционния проект, както и условията и редът за неговото приемане.

Повишената инвестиционна активност в София като град с най-голяма територия, население и икономическа активност в България, както и значителната степен на моторизация в града, налагат необходимостта от допълнително регулиране на обществените отношения, свързани с доказване на транспортно-комуникационното обезпечаване на територията, за да се осигури възможност за добро ниво на транспортно обслужване на гражданите и гарантиране на техния жизнен стандарт посредством минимизиране и елиминиране на негативните влияния върху околната среда и хората.

Изработването на подобни правила е свързано с необходимостта от доказване на достатъчното транспортно обслужване, което се характеризира с добра пропускателна способност и задоволяване на нуждите на потребителите на транспортната инфраструктура, както и установяването на недостатъчно транспортно обслужване (т.е. при изчерпан капацитета на транспортната инфраструктура), при което се получават задръствания, транспортни задръжки и увеличаване на времето за придвижване и престой.

Проучването, анализа и симулацията на транспорта се извършват, за да обосноват решенията при разработването на обемно-устройствени проучвания, специфични правила и нормативи за застрояване, нови или изменение на действащи подробни устройствени планове, работни устройствени планове, инвестиционни проекти.

С проучването, анализа и симулацията се цели да се определи влиянието на инвестиционното намерение върху транспортното натоварване и условията за паркиране в зоната му на въздействие.

С наредбата се предвижда създаването и поддържането на Единен базов транспортен модел на Столична община, въз основа на който ще се извършват симулациите и ще се осигуряват необходимите нива на транспортно обслужване.

С приемането на Наредбата за проучване, анализ и симулация на транспортното обслужване в Столична община се цели следното:

* доказване на транспортно-комуникационното обезпечаване на територията;
* влиянието на допълнителното натоварване на уличната мрежа и градската среда;
* осигуряване на възможност за добро ниво на транспортно обслужване на гражданите на столицата и гарантиране на техния жизнен стандарт;
* минимизиране и елиминиране на негативните влияния върху околната среда и хората.

Наредбата се прилага при:

* одобряване на подробни устройствени планове, предвиждащи строителство на обществено-обслужващо застрояване с разгъната застроена площ над 20 000 m2 и/или височина над 50 m;
* увеличаване на разгънатата застроена площ спрямо подробния устройствен план с повече от 20% в процеса на издаване на виза за проектиране;
* инвестиционни проекти на нови обекти с необходими или предвидени повече от 200 места за паркиране и гариране;
* при промяна на инвестиционните намерения след издаване на разрешение за строеж, както и при надстрояване, пристрояване и промяна на предназначението на обектите, когато същите водят до повече от 200 места за паркиране и гариране.

Наредбата не се прилага за:

* плановете за въвеждане на постоянна и временна организация на движението;
* организацията на движението и транспортното обслужване вътре в поземлените имоти.

Проучването, анализът и симулирането на транспортното обслужване включват:

* Търсене и предлагане на транспортни услуги и паркиране – съществуващо положение;
* Моделиране;
* Прогнозиране на новото търсене и предлагане след реализиране на инвестиционното намерение;
* Зона на въздействие на инвестиционното намерение;
* Симулиране;
* Анализ и оценка;
* Мерки за подобряване на нивото на транспортно обслужване при необходимост.

Мерките за подобряване на нивото на транспортно обслужване се реализират посредством решения, свързани с:

* промяна на проекта на устройствения план;
* промяна на инвестиционния проект;
* изпълнение на допълнителна транспортна инфраструктура;
* въвеждане на нова постоянна организация на движение и/или паркиране;
* промяна на съществуващата постоянна организация на движение и/ или режим на паркиране;
* промяна на обслужването с градски транспорт – увеличаване на честотата или капацитета на обществения превоз;
* други.

Проектът на наредба не предвижда промяна в структурата на Столична община. Необходимо е увеличаването на числеността на дирекция „Управление и анализ на трафика“ във връзка с допълнително възложените функции.

За прилагане на предложения нормативен акт се изисква допълнителен финансов ресурс за създаване на Единния базов транспортен модел.

Адресати на наредбата са частно-правни и публично-правни субекти, поради което приемането на подзаконовия нормативен акт в изпълнение на чл.16д от ЗУЗСО и чл. 42а, ал. 3 от Наредба № РД-02-20-2 от 20 декември 2017 г. за планиране и проектиране на комуникационно-транспортната система на урбанизираните територии е гаранция за поддържане на баланс между публичния и частния интерес.

Проектът на изменение на наредбата е в съответствие с правото на Европейския съюз.

**Правно основание:** чл. 16д, ал. 2 от Закона за устройството и застрояването на Столичната община, чл. 42а, ал. 3 от Наредба № РД-02-20-2 от 20 декември 2017 г. за планиране и проектиране на комуникационно-транспортната система на урбанизираните територии, чл. 21, ал. 2 от Закона за местното самоуправление и местната администрация, чл. 76, ал. 3 от Административнопроцесуалния кодекс и чл. 8 от Закона за нормативните актове

**СТОЛИЧНИЯТ ОБЩИНСКИ СЪВЕТ**

**РЕШИ:**

1. Приема проект на Наредба за проучване, анализ и симулация на транспортното обслужване в Столична община, съгласно Приложение 1.
2. Възлага на заместник-кмета на Столична община по Направление „Транспорт и градска мобилност“ в шестмесечен срок да изготви задание за изработване на Единен базов транспортен модел на Столична община.
3. Възлага на заместник-кмета на Столична община по Направление „Финанси и здравеопазване“ в шестмесечен срок да изготви и внесе в Столичния общински съвет предложение за допълнение на Наредбата за определяне и администриране на местни такси и цени на услуги, предоставяни от Столична община, съдържащо цени на услуги за извършването на проучване, анализ и симулация на транспортното обслужване от Дирекция „Управление и анализ на трафика“ съгласно § 7 от Наредбата за проучване, анализ и симулация на транспортното обслужване в Столична община.
4. Възлага на кмета на Столична община в шестмесечен срок да внесе в Столичния общински съвет предложение за промяна на общата численост на Столичната общинска администрация в частта на дирекция „Управление и анализ на трафика“ с оглед възложените нови дейности на дирекцията.

Настоящето решение е прието на … заседание на Столичния общински съвет, проведено на ….. 2023 г., Протокол № .. от ....2023 г. и е подпечатано с официалния печат на Столичния общински съвет.

|  |  |
| --- | --- |
| Председател на  Столичния общински съвет | Георги Георгиев |

|  |
| --- |
|  |

Директор на Дирекция

„Правно-нормативно обслужване“

към Направление

„Архитектура и градоустройство“

*Изготвил чрез АИСНАГ:*

*арх. Николай Каменов*

*директор на дирекция „Градско и пространствено планиране и недвижимо културно наследство“*